אות מלחמת לבנון השנייה

אות מלחמת לבנון השנייה הוא אות מערכה המוענק על ידי צה"ל או משרד הביטחון למשתתפים במלחמת לבנון השנייה, מכוח החלטות ועדת השרים לענייני סמלים וטקסים. בגלל אופי המערכה, והמעורבות העמוקה של אזרחים בעורף, הוענק האות לאלפים רבים של אזרחים, בשונה מאותות מערכה אחרים של מדינת ישראל. האות מוענק בהתאם לתקנות העיטורים בצבא הגנה לישראל (אות מלחמת לבנון השנייה - קביעת זכאים), התשס"ח-2007, ותקנות העיטורים בצבא הגנה לישראל (אות מלחמת לבנון השנייה - קביעת אזרחים זכאים), התשס"ח-2007. חלוקת האות החלה ב-2 בספטמבר 2007 בטקס חלוקת עיטורים וצל"ש רמטכ"ל לחיילים מצטיינים במלחמה. האות שואב השראה מעיצובו של אות מערכת שלום הגליל (מלחמת לבנון הראשונה) אדום כדם הנופלים, כתום לסימול העורף שנפגע בלחימה (כתום הוא צבעו של פיקוד העורף), ירוק אדום ולבן לסימול דגל לבנון ועץ הארז, כחול ולבן כצבעי דגל המדינה. עד להוצאת אות זה, היו האותות עשויים מבד. בעת חלוקת האות הוחלפו כלל האותות לסיכות עשויות מתכת בציפוי אמייל, קיימים חיילים רבים הטוענים שבשל כך האות לא אסתטי. אות מלחמת לבנון השנייה מוענק למי שעומד באחד מהתבחינים הבאים: האות מוענק: לחייל ששירת בצה"ל בשירות סדיר או בשירות מילואים פעיל תקופה של 3 ימים רצופים לפחות בתקופה הקובעת, שהיא מיום ט"ז בתמוז ה'תשס"ו (12 ביולי 2006) עד יום כ' באב התשס"ו (14 באוגוסט 2006). לחייל ששירת בתקופה הקובעת פחות מ-3 ימים רצופים אולם הוא נעלם בתקופת שירותו ומאז לא נודעו עקבותיו, נפל, נשבה או נפצע בתקופת שירותו, נחבל או חלה בתקופת שירותו ועקב שירותו או מחלתו הוחמרה בתקופת שירותו ועקב שירותו. לאזרחים עובדי משטרת ישראל, שירות בתי הסוהר, שירות ביטחון כללי והמוסד אשר שירתו, עבדו או התנדבו בתקופה הקובעת 3 ימים רצופים לפחות. לאזרחים, ובתנאי שעבדו או התנדבו בתקופה הקובעת לפחות 8 ימים רצופים במחוז הצפון או מחוז חיפה בתקופה הקובעת באחד מהגופים המפורטים: משרדי ממשלה (עובדי משרד הביטחון - ללא הגבלה למחוז מסוים) חברות ממשלתיות חברות בת ממשלתיות רשויות הכבאות אגודת מגן דוד אדום הרשויות המקומיות תאגידים בשליטת הרשויות המקומיות אנשי זק"א בתי חולים קציני ביטחון ביישובים האמורים האגודה למען החייל והחברות הבנות שלה תאגידים שהוקמו על פי חוק המוסדות הלאומיים - ההסתדרות הציונית העולמית, הסוכנות היהודית לארץ ישראל, הקרן הקיימת לישראל והגופים המסועפים לכל אחד מהם. כמו כן הוחלט שהאות יוענק ליישובים שנפגעו במהלך המלחמה. ב-14 בינואר 2009 אושר תיקון לתקנות, ולפיו אנשי מערך הכבאות ואנשי מגן דוד אדום יהיה זכאים לאות, ללא הגבלה לאזור הצפון. בתקשורת הישראלית החלו להופיע דיווחים על רגשות מעורבים של לוחמים בצה"ל, ביחס לאות. גם בפורומים אינטרנטיים שונים ניתן ביטוי לסלידה של לוחמים מהאות, מטעמים הנעים בין ניהולה הכושל של המלחמה לאי הצדק שבחלוקה גורפת של האות לכלל חיילי צה"ל ללא קשר למעורבותם בלחימה. בתגובה רשויות הצבא הודיעו שיחייבו את מקבלי האות לענדו ואף יעמידו למשפט חיילים שיתפסו מהלכים עם מדי א' ללא האות. בשנת 2008 החזיר חבר הכנסת לשעבר מוסי רז את אות המלחמה שקיבל עם סיום שירות מילואים ביחידתו. רז כתב לראש הממשלה אהוד אולמרט כי זו הייתה מלחמה מיותרת שגרמה לפגיעה ולהרג בחיילים ובאזרחים, וכי החזרת האות אולי תזכיר לאולמרט למנוע את המלחמה הבאה. תקנות העיטורים בצבא הגנה לישראל (אות מלחמת לבנון השנייה – קביעת זכאים), תשס"ח-2007, קובץ התקנות 6618, 29 בנובמבר 2007 תקנות העיטורים בצבא הגנה לישראל (אות מלחמת לבנון השנייה – קביעת אזרחים זכאים), תשס"ח-2007, קובץ התקנות 6618, 29 בנובמבר 2007 אותות מערכה באתר משרד הביטחון אותות המערכה בצה"ל, באתר מתגייסים יהושע בריינר‏, צה"ל מחייב לענוד את אות מלחמת לבנון השנייה, באתר וואלה, 23 בדצמבר 2007 אמיר בוחבוט, הפרחים לעורף: אות מיוחד יוענק ליישובי הצפון, nrg, 18/12/07 טליה רוט, הכבאים יקבלו את אות מלחמת לבנון השנייה, 14 בינואר 2009. פליקס פריש, תופעה: מתביישים לענוד את אות המלחמה, nrg‏, 19/12/2007 ידיעה של כרמלה מנשה בקול ישראל, 27/2/2008